CELEX: 
Language: sk
Date: 2021-04-21 00:00:00
Title: DELEGOVANÉ NARIADENIE KOMISIE (EÚ) …/… ktorým sa mení nariadenie Európskeho parlamentu a Rady (EÚ) 2019/787, pokiaľ ide o ustanovenia o označovaní scelených zmesí

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Nariadením (EÚ) 2019/787 sa rozšírila pôsobnosť ustanovení o označovaní zmesí, ktorých výsledkom sú liehoviny, ktoré nespĺňajú požiadavky žiadnej kategórie liehovín, na scelené zmesi, ktoré vznikli kombináciou liehovín, ktoré patria k rôznym zemepisným označeniam, alebo kombináciou liehovín, ktoré patria k zemepisným označeniam, s liehovinami, ktoré nepatria k žiadnemu zemepisnému označeniu.
            
            
               Zdá sa však, že v uvedenom ustanovení sa vyžaduje, aby sa v prípade takýchto scelených zmesí nepoužíval názov kategórie liehoviny, do ktorej patria, ako ich názov podľa právnych predpisov. To nie je v súlade s ustanovením, podľa ktorého sa v prípade liehovín, ktoré spĺňajú požiadavky určitej kategórie liehovín, ako názov podľa právnych predpisov používa názov uvedenej kategórie, keďže v nariadení o liehovinách sa „scelené zmesi“ vymedzujú ako kombinácia dvoch alebo viacerých liehovín rovnakej kategórie, ktoré sa vyznačujú len malými rozdielmi v zložení, a teda sa v ňom stanovuje, že patria do rovnakej kategórie liehovín ako pôvodné liehoviny pred sceľovaním.
            
            
               Z tohto dôvodu by sa nariadenie (EÚ) 2019/787 malo zmeniť tak, aby sa objasnili osobitné ustanovenia o označovaní týkajúce sa uvedených druhov scelených zmesí, a najmä, aby sa objasnilo, že v ich prípade je možné používať názov príslušnej kategórie liehovín ako ich názov podľa právnych predpisov.
            
            
               2.KONZULTÁCIE PRED PRIJATÍM AKTU
            
            
               Niektoré členské štáty a zástupcovia výrobného odvetvia upozornili Komisiu, že uvedené znenie nového nariadenia o liehovinách v konečnom dôsledku zakazuje, aby sa v prípade liehovín, ktoré vznikli kombináciou liehovín, ktoré patria k rôznym zemepisným označeniam, alebo kombináciou liehovín, ktoré patria k zemepisným označeniam, s liehovinami, ktoré nepatria k žiadnemu zemepisnému označeniu, používal názov príslušnej kategórie liehovín ako ich názov podľa právnych predpisov. Táto skutočnosť by sa mala objasniť s cieľom zabezpečiť právnu istotu a legitímne informovanie spotrebiteľov.
            
            
               Ako príprava na zasadnutia a počas zasadnutí expertnej skupiny pre spoločnú organizáciu poľnohospodárskych trhov – liehoviny, ktoré sa konali (virtuálne) 3. decembra 2020 a 9. februára 2021, sa uskutočnili konzultácie za účasti expertov zo všetkých 27 členských štátov. V rámci tohto konzultačného procesu sa dospelo k širokému konsenzu, pokiaľ ide o návrh delegovaného nariadenia.
            
            
               Konsenzus sa zaznamenal aj počas všeobecnej verejnej konzultácie, ktorá sa uskutočnila prostredníctvom uverejnenia návrhu delegovaného nariadenia na portáli pre lepšiu právnu reguláciu od 24. februára do 24. marca 2021. 
            
            
               3.PRÁVNE PRVKY DELEGOVANÉHO AKTU
            
            
               Delegovaný akt vychádza z článku 50 ods. 3 nariadenia (EÚ) 2019/787 a týka sa len jedného ustanovenia, ktoré má Komisia splnomocnenie meniť na základe uvedeného ustanovenia. Mal by sa prijať postupom podľa článku 46 nariadenia (EÚ 2019/787.
            
            
               Článok 1: Týmto článkom sa článok 13 ods. 3 nariadenia (EÚ) 2019/787 rozdeľuje na dva odseky: jeden sa týka zmesí, ktorých výsledkom sú liehoviny, ktoré nespĺňajú požiadavky žiadnej z kategórií uvedených v prílohe I, a druhý sa týka scelených zmesí liehovín vrátane osobitných ustanovení o označovaní scelených zmesí, ktoré vznikli kombináciou liehovín, ktoré patria k rôznym zemepisným označeniam, alebo kombináciou liehovín, ktoré patria k zemepisným označeniam, s liehovinami, ktoré nepatria k žiadnemu zemepisnému označeniu, s cieľom objasniť, že v prípade týchto scelených zmesí sa môže používať názov príslušnej kategórie liehoviny ako ich názov podľa právnych predpisov. Týmto článkom sa zároveň mení článok 3 ods. 3 a článok 10 ods. 7 uvedeného nariadenia, v ktorých sa odkazuje na tieto osobitné ustanovenia o označovaní.
            
            
               Článok 2: V tomto článku sa stanovuje, že zmena stanovená v článku 1 sa začne uplatňovať súčasne s ustanoveniami, na ktoré sa v nej odkazuje [t. j. článok 3 ods. 3 a článok 12 nariadenia (EÚ) 2019/787], ktoré sa podľa článku 51 ods. 1 uvedeného nariadenia budú uplatňovať od 25. mája 2021.
            
            
               DELEGOVANÉ NARIADENIE KOMISIE (EÚ) …/…
            
            
               z 21. 4. 2021,
            
            
               ktorým sa mení nariadenie Európskeho parlamentu a Rady (EÚ) 2019/787, pokiaľ ide o ustanovenia o označovaní scelených zmesí
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2019/787 zo 17. apríla 2019 o definovaní, popise, prezentácii a označovaní liehovín, používaní názvov liehovín pri prezentácii a označovaní iných potravín, ochrane zemepisných označení liehovín, používaní etylalkoholu a destilátov poľnohospodárskeho pôvodu v alkoholických nápojoch a o zrušení nariadenia (ES) č. 110/2008
                  1
               , a najmä na jeho článok 50 ods. 3,
            
         
         
            
               keďže:
            
            
               (1)Nariadením (EÚ) 2019/787 sa podstatne preformulovali určité ustanovenia o výrobe a označovaní týkajúce sa liehovín a potravín vyrábaných za použitia liehovín ako zložiek.
            
            
               (2)Konkrétne sa článkom 13 ods. 3 nariadenia (EÚ) 2019/787 rozširuje pôsobnosť ustanovení o označovaní zmesí, ktorých výsledkom sú liehoviny, ktoré nespĺňajú požiadavky žiadnej kategórie liehovín, na scelené zmesi, ktoré vznikli kombináciou liehovín, ktoré patria k rôznym zemepisným označeniam, alebo kombináciou liehovín, ktoré patria k zemepisným označeniam, s liehovinami, ktoré nepatria k žiadnemu zemepisnému označeniu.
            
            
               (3)Preto v súlade s článkom 13 ods. 3 nariadenia (EÚ) 2019/787 sa môžu názvy podľa právnych predpisov stanovené v kategóriách liehovín uvedených v prílohe I k uvedenému nariadeniu alebo zemepisné označenia liehovín uviesť iba v zozname alkoholických zložiek, ktorý sa nachádza v tom istom zornom poli ako názov liehoviny podľa právnych predpisov. To znamená, že kategória liehoviny, do ktorej patrí scelená zmes, na ktorú sa vzťahuje uvedené ustanovenie, sa nemôže použiť ako jej názov podľa právnych predpisov. Jediná výnimka stanovená v uvedenom článku sa týka scelených zmesí vyrobených z liehovín, ktoré patria k tomu istému zemepisnému označeniu, alebo scelených zmesí, v ktorých žiadna z liehovín nepatrí k určitému zemepisnému označeniu. V prípade týchto scelených zmesí platí, že v popise, prezentácii a označovaní scelenej zmesi sa môže ako názov podľa právnych predpisov používať príslušná kategória liehovín.
            
            
               (4)V súlade s vymedzením pojmov podľa článku 3 ods. 11 a 12 nariadenia (EÚ) 2019/787 sú však scelené zmesi kombináciou dvoch alebo viacerých liehovín rovnakej kategórie, ktoré sa vyznačujú len malými rozdielmi v zložení. Takto vyrobené liehoviny preto nevyhnutne patria do rovnakej kategórie liehovín ako pôvodné liehoviny pred sceľovaním. V článku 10 ods. 2 uvedeného nariadenia sa stanovuje, že v prípade liehovín, ktoré spĺňajú požiadavky kategórie liehovín v prílohe I k uvedenému nariadeniu, sa ako názov podľa právnych predpisov sa má používať názov uvedenej kategórie. V súlade s touto požiadavkou sa ako názov podľa právnych predpisov povoľuje používať názov kategórie, do ktorej scelené zmesi patria, a to v prípade všetkých scelených zmesí, nielen tých, na ktoré sa vzťahuje výnimka uvedená v článku 13 ods. 3 štvrtom pododseku uvedeného nariadenia. 
            
            
               (5)S cieľom napraviť nesúlad medzi povinnosťami označovania v prípade scelených zmesí, ktorý vyplýva z článku 10 ods. 2 a článku 13. ods. 3 nariadenia (EÚ) 2019/787, a zabezpečiť právnu istotu pre výrobcov liehovín a legitímne informovanie spotrebiteľov je preto vhodné objasniť osobitné ustanovenia o označovaní vzťahujúce sa na scelené zmesi vrátane scelených zmesí, ktoré vznikli kombináciou liehovín, ktoré patria k rôznym zemepisným označeniam, alebo kombináciou liehovín, ktoré patria k zemepisným označeniam, s liehovinami, ktoré nepatria k žiadnemu zemepisnému označeniu. Takisto je potrebné zmeniť článok 3 ods. 3 a článok 10 ods. 7 uvedeného nariadenia, ktoré odkazujú na tieto osobitné ustanovenia o označovaní.
            
            
               (6)Nariadenie (EÚ) 2019/787 by sa preto malo zodpovedajúcim spôsobom zmeniť.
            
            
               (7)V súlade s článkom 51 ods. 3 nariadenia (EÚ) č. 2019/787 a s cieľom zabrániť regulačnému vákuu by sa toto nariadenie malo uplatňovať od 25. mája 2021,
            
            
               PRIJALA TOTO NARIADENIE:
            
            
               Článok 1
            
            
               Nariadenie (EÚ) 2019/787 sa mení takto:
            
            
               1.V článku 3 sa bod 3 nahrádza takto:
            
            
               3. „zmienka“ je priamy alebo nepriamy odkaz na jeden alebo viaceré názvy podľa právnych predpisov stanovené v kategóriách liehovín v prílohe I alebo na jedno či viaceré zemepisné označenia liehovín, ktoré sú iné ako odkazy v zloženom výraze alebo v zozname zložiek uvedených v článku 13 ods. 2 až 4 v popise, prezentácii alebo označovaní: 
            
            
               a)potraviny, ktorá je iná ako liehovina, alebo 
            
            
               b)liehoviny, ktorá spĺňa požiadavky kategórií 33 až 40 prílohy I;“;
            
            
               2.V článku 10 ods. 7 sa prvý pododsek nahrádza takto:
            
            
               „7. Bez toho, aby boli dotknuté články 11 a 12 a článok 13 ods. 2 až 4, názvy podľa právnych predpisov uvedené v odseku 2 tohto článku alebo zemepisné označenia sa nesmú používať v popise, prezentácii ani označovaní žiadneho nápoja, ktorý nespĺňa požiadavky príslušnej kategórie stanovené v prílohe I alebo príslušného zemepisného označenia. Uvedený zákaz sa vzťahuje aj na prípady, keď sa takéto názvy podľa právnych predpisov alebo zemepisné označenia používajú v spojení so slovami alebo slovnými spojeniami, ako napríklad „podobný“, „typ“, „štýl“, „vyrobený“, „aróma“ alebo inými podobnými výrazmi.“;
            
            
               3.Článok 13 sa mení takto:
            
            
               a)Odsek 3 sa nahrádza takto:
            
            
               „3. V prípade zmesi sa názvy podľa právnych predpisov stanovené v kategóriách liehovín uvedených v prílohe I alebo zemepisné označenia liehovín môžu uviesť iba v zozname alkoholických zložiek, ktorý sa nachádza v tom istom zornom poli ako názov liehoviny podľa právnych predpisov. 
            
         
         
            
               V prípade uvedenom v prvom pododseku sa k zoznamu alkoholických zložiek pripojí aspoň jeden z výrazov uvedených v článku 10 ods. 6 písm. e). Tak zoznam alkoholických zložiek, ako aj sprievodný výraz sa uvedú v tom istom zornom poli ako názov zmesi podľa právnych predpisov jednotným písmom rovnakého typu, farby a veľkosti, ktorá nepresahuje polovicu veľkosti písma použitého pre názov podľa právnych predpisov. 
            
            
               Okrem toho sa podiel každej alkoholickej zložky v zozname alkoholických zložiek aspoň raz vyjadrí v percentách použitého množstva v zostupnom poradí. Uvedený podiel sa rovná percentuálnemu podielu objemu čistého alkoholu v celkovom objeme čistého alkoholu v zmesi.“;
            
            
               b)Vkladá sa tento odsek:
            
            
               „3a. V prípade scelenej zmesi má liehovina názov podľa právnych predpisov stanovený pre príslušnú kategóriu liehovín uvedenú v prílohe I. 
            
            
               V prípade scelených zmesí, ktoré vznikli kombináciou liehovín, ktoré patria k rôznym zemepisným označeniam, alebo kombináciou liehovín, ktoré patria k zemepisným označeniam, s liehovinami, ktoré nepatria k žiadnemu zemepisnému označeniu, sa uplatňujú tieto podmienky:
            
            
               a)v popise, prezentácii alebo označovaní scelenej zmesi sa môžu uvádzať názvy podľa právnych predpisov stanovené v prílohe I alebo zemepisné označenia zodpovedajúce liehovinám, ktoré boli sceľované, pokiaľ sa tieto názvy uvádzajú:
            
            
               i) výlučne v zozname všetkých alkoholických zložiek v scelenej zmesi, ktorý sa uvedie jednotným písmom toho istého typu, farby a veľkosti, ktorá nepresahuje polovicu veľkosti písma použitého pre názov podľa právnych predpisov, a 
            
            
               ii) aspoň jedenkrát v tom istom zornom poli ako názov scelenej zmesi podľa právnych predpisov;
            
            
               b)k zoznamu alkoholických zložiek sa pripojí aspoň jeden z výrazov uvedených v článku 10 ods. 6 písm. d);
            
            
               c)podiel každej alkoholickej zložky v zozname alkoholických zložiek sa aspoň raz vyjadrí v percentách použitého množstva v zostupnom poradí. Uvedený podiel sa rovná percentuálnemu podielu objemu čistého alkoholu v celkovom objeme čistého alkoholu v scelenej zmesi.“.
            
            
               Článok 2
            
            
               Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
            
            
               Uplatňuje sa od 25. mája 2021.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 21. 4. 2021
            
            
               
                     Za Komisiu
               
               
                     predsedníčka
                     Ursula VON DER LEYEN
               
            
         
         
            
                  
                     (1)
                  
                        Ú. v. ES L 130, 17.5.2019, s. 1.